medieval-data/medieval-letters huggingface dataset:
XLI.  Wibaldo abbati Stabulensi annuli usum ad vitam duntaxat concedit.   (Laterani, Febr. 7.) [MARTEN,  Ampl. Collect.,  II, 572.]
Author: Anastasius IV

ANASTASIUS episcopus, servus servorum Dei, dilecto filio Corbeiensi abbati, salutem et apostolicam benedictionem.

Semper apostolica sedes Ecclesiarum praelatis, quos ampliori sibi charitate devinctos agnovit, abundantiorem honorem impendit, et eorum honestis petitionibus faciliori concurrit assensu. Inde est quod antiqua devotione, quam erga sedem apostolicam dignosceris habuisse, inducti, et quorumdam fratrum nostrorum precibus inclinati, usum annuli ex assueta benignitate apostolicae sedis in vita tua tibi tantum duximus indulgendum, et in augmentum nostrae dilectionis annulum quoque tibi per dilectum filium nostrum G. diaconum cardinalem, qui ad partes Teutonici regni pro utilitatibus Ecclesiae a nobis transmittitur, destinamus. Tua ergo devotio cum tanta gratiarum actione beneficium istud accipiat, ita te semper exhibeas in sacrosanctae matris tuae Romanae Ecclesiae veneratione ferventem, ut et nos hoc charitatis et beneficentiae signum tibi gaudeamus impensum, et tu ad alia beneficia promerenda omni tempore debeas idoneus inveniri. Datum Laterani, VII Idus Februarii.
XLII.  Canonicorum Pistoriensium disciplinam regularem, possessiones et privilegia confirmat.   (Laterani Febr. 8.) [ZACHARIA,  Anecdota medii aevi,  232.]
Author: Anastasius IV

ANASTASIUS, etc., dilectis filiis GERO praeposito et caeteris Pistoriensis canonicae fratribus, etc.

Implenda semper sunt postulantium desideria, quoties illa poscuntur, quae a ratione non deviant. Eapropter, dilecti in Domino filii, vestris justis postulationibus clementer annuimus, et ad exempla praedecessorum nostrorum b. m. Alex., Urbani, Lucii et Eugenii Romanorum pontificum canonicae vitae ordinem, quam professi estis, auctoritate nostri privilegii communimus. Praesenti igitur decreto statuimus, ut nemini viventium liceat vos et successores vestros a vitae canonicae communione distrahere, neque alicui vestro post professionem liberum sit a congregatione discedere, et laxioris vitae praecepta sectari. Quamobrem decernimus, ut si ex vobis quispiam a proposito aberraverit, ad corrigendum eum et secundum disciplinam Regulae coercendum, tibi vel successoribus tuis, et caeteris qui praefuerint, nulla debeat persona obsistere. Obeunte te, vel caeteris canonicae vestrae rectoribus nullus ibi qualibet subreptionis astutia, vel violentia praeponatur, nisi quem regulares fratres secundum Dei timorem, vel de suis, si talem inter se repererint, vel de alienis si oportuerit cum consilio episcopi, qui canonice electus et per Romanam Ecclesiam fuerit ordinatus, elegerint, etc.. Ego Anastasius catholicae Ecclesiae episcopus Ego GG. presbyter card. tt. Calixti Ego Guido presbyter card. tt. S. Chrysogoni. Ego Ubaldus presbyter card. tt. S. Praxedis. Ego Julius presbyter card. tt. S. Marcelli. Ego Wido presbyter card. tt. Pastoris. Ego Joannes presbyter card. SS. Joannis, et Pauli et Pamachii. Ego Cencius presbyter card. tt. S. Laurentii in Lucina. Ego Henricus presbyter cardinalis tt. SS. Nerei et Achillei. Ego Octo diac. card. S. Georgii ad Velum Aureum. Ego Guido diac. card. S. Mariae in Porticu. Ego Joannes diac. card. SS. Sergii et Bacchi. Ego Oddo diac. card. S. Nicolai in Carcere Tulliano. Datum Laterani per manum Rolandi, S. R. E. cardin. et cancellarii, VI Idus Februarii indictione II, Incarnationis Dominicae 1153, pontificatus vero domini Anastasii papae IV, anno I.
XLIII.  Ad clerum et populum Dolensem.--Confirmatio Hugonis Dolensis electi.   (Laterani, Febr. 13.) [MARTEN.,  Anecdoct.,  III, 896.]
Author: Anastasius IV

ANASTASIUS episcopus, servus servorum Dei, dilectis filiis clero, baronibus et populo Dolensi, et per universam Dolensem dioecesim constitutis, salutem et apostolicam benedictionem.

Illius exemplo inducti, qui languores nostros tulit, et dolores nostros sua pietate portavit, pietatis viscera vobis duximus expandenda, et quantum inpraesentiarum, salva Ecclesiae pace, potuimus, contritioni et dolori vestro paternae consolationis gratiam porrigendam. Unde ne forte, quod absit! ecclesia vestra in temporalibus omnino deficiat, curam eorum et gubernationem dilecto filio nostro Hugoni electo vestro commisimus, et eum tam de conservandis possessionibus quas nunc habet, quam recuperandis his, quae hactenus, pastorali cura deficiente, dilapsae sunt, praecipimus existere studiosum. Quoniam igitur ad id vestrum ei noscitur subsidium opportunum, per praesentia vobis scripta mandamus, quatenus eidem filio nostro diligentius assistatis, et eum recuperare et conservare bona ecclesiae vestrae toto studio adjuvetis; et sicut ea bonae memoriae R. quondam archiepiscopus vester in pace tenuit; ita et iste, vestro ei assistente suffragio, valeat retinere. Si forte vero aliquis vestrum de bonis ejusdem ecclesiae aliquid occupavit, eidem filio nostro absque molestia et contradictione restituat. Alioquin animadversionem districti Judicis, et indignationem beatorum Petri et Pauli apostolorum ejus se noverit incursurum. Datum Laterani, Idibus Februarii.
XLIV.  Ad Turonensem archiepiscopum.--Ut factam a S. Bernardo compositionem observet.   (Laterani, Febr. 13.) [  Ibid.  ]
Author: Anastasius IV
Date:  [Bernardo]

Dolores et gemitus Dolensis Ecclesiae animum nostrum ad dolorem et compassionem invitant, et nos erga eam diu continere charitatis solatium non permittunt. Ejus quidem gemitum felicis memoriae papa Eugenius praedecessor noster consideratione motus, sanctae recordationis quondam Claraevallis abbati per sua scripta mandavit, ut ad componendam pacem inter te et Dolensem Ecclesiam laboraret, et juxta datam sibi desuper sapientiam, agitatam hinc inde longo tempore controversiam fraterna charitate sopiret. Quoniam igitur a parte tua, et illius ecclesiae de servando quod ipse inter vos constitueret, securitate accepta, idem abbas inter vos praesentibus dilectis filiis nostris G. monacho et Nivardo fratre ipsius abbatis . . . . ger vi dit expedire, constituit; per praesentia scripta fraternitati tuae mandamus, quatenus a rigore voluntatis tuae descendas, considerans quia charitas non quae sua, sed quae aliorum sunt quaerit; compositionem ipsam observes. Alioquin quoniam nobis aquam misericordiae diutius continentibus, omnia illius spiritualia bona siccantur, fraternitatem tuam nolumus ignorare, quia nos eidem ecclesiae pietatis gremium expandemus, et contritionem ejus curabimus, Domino auctore, sanare. Charitatis quidem officium non permittit, ut rigorem mansuetudini praeponentes, tantam ecclesiam sub ista contentione deficere penitus patiamur.

Datum Laterani, Idibus Februarii.
XLVI.  Privilegium ad Petrum Venerabilem super controversia quae fuerat inter abbatem de Miratorio et fratres Gigniacensis monasterii, per ipsum summum pontificem ordine judiciario terminata.   (Laterani, Febr. 16) .[  Bullar. Cluniac.,  63.]
Author: Anastasius IV

ANASTASIUS episcopus, servus servorum Dei, dilecto filio PETRO Cluniacensi abbati, salutem et apostolicam benedictionem.

Quoties aliqua negotia ordine judiciario in nostra praesentia terminantur, ne in dubium veniant quae geruntur, rationabile est ea pro securitate partium litterarum memoriae commendare. Pro controversia siquidem, quae inter dilectum filium nostrum Eustorgium abbatem de Miratorio et fratres tuos Gigniacenses, super damnis eis a fratribus ipsis illatis agitabatur, tam tu quam ipse abbas in nostra praesentia convenistis, et causa coram nobis et fratribus nostris diutius tractata et diligenter discussa est. Auditis itaque utriusque partis allegationibus ac rationibus plenarie intellectis, participato fratrum consilio judicavimus, ut praedictus abbas de Miratorio decem et septem millia solidorum Lugdunensis monetae, quos, licet pro pace, violenter tamen ei donaveras usque ad primas Augusti Kalendas absque contradictione tibi et monasterio tuo restituat. Postmodum vero ea quae per eosdem fratres Gigniacenses ablata sunt, judicio dilecti filii nostri Odonis diaconi cardinalis apostolicae sedis legati, restitui faciat, damna quoque illata eidem abbati resarciri, vel de ipsis ei justitiam praecipimus nihilominus exhiberi. Nulli ergo omnino hominum fas sit hujus nostrae definitionis sententiam temerario ausu infringere, seu modis quibuslibet perturbare. Si quis autem id attentare praesumpserit, nisi secundo tertiove commonitus, praesumptionem suam digna satisfactione correxerit, honoris sui periculum patiatur, vel excommunicationis poena mulctetur. Ego Anastasius catholicae Ecclesiae episcopus. Ego Gregorius presbyter card. tit. Sancti Calixti. Ego Hicmarus Tusculanus episcopus. Ego Odo diaconus cardinalis Sancti Georgii ad Velum Aureum. Ego Censius Portuensis episcopus et Silvae Candidae. Ego Rodulphus diaconus cardinalis Sanctae Luciae in Septa. Ego Guido diaconus card. S. Mariae in Porticu. Ego Hubaldus presb. card. tit. S. Praxedis. Ego Manfredus presb. card. S. Savinae. Ego Julius presb. card. S. Marcelli. Ego Bernardus presb. card. tit. S. Clementis. Ego Guido presb. card. tit. Pastoris. Ego Aribertus presb. card. tit. S. Anastasiae. Ego Jordanus presb. card. tit. S. Susannae. Ego Astaldus presb. card. tit. S. Priscae. Ego Geraldus presb. card. tit. S. Stephani in Coelio monte. Ego Octavianus presb. card. tit. S. Ceciliae. Ego GG. in Romana Ecclesia. Ego Joannes diac. card. SS. Sergii et Bacchi. Ego Joannes presb. card. SS. Joannis et Pauli tit. Pamachii. Ego Joannes presb. card. tit. SS. Silvestri et Martini. Datum Laterani per manus Rolandi, sanctae Romanae Ecclesiae presbyteri cardinalis et cancellarii, XIV Kalendas Martii, indictione II, Incarnationis Dominicae anno 1154, pontificatus vero domni Anastasii papae IV, anno primo.
XLVII.  Privilegium concessum episcopo Bergomati.   (Laterani, Febr. 23.) [Lupi,  Cod. diplom. Bergom.,  II, 1119.]
Author: Anastasius IV

ANASTASIUS episcopus, servus servorum Dei, venerabili fratri GIRARDO Bergamensi episcopo ejusque successoribus canonice substituendis, in perpetuam memoriam.

In eminenti sedis apostolicae specula, disponente Domino, constituti ex injuncto nobis officio fratres nostros episcopos debemus diligere et ecclesiis sibi a Deo commissis suam justitiam conservare. Proinde, dilecte in Domino frater Girarde episcope, ad exemplar praedecessoris nostri felicis memoriae papae Innocentii, Bergamensi Ecclesiae cui, Deo auctore, praees, paterna sollicitudine providentes statuimus ut quascunque possessiones, quaecunque bona inpraesentiarum juste et canonice possides, aut in futurum, largiente Domino, rationabilibus modis poteris adipisci, firma tibi tuisque successoribus et illibata permaneant. Canonici quoque Sanctorum Vincentii et Alexandri tam praesentes quam futuri canonicam et debitam obedientiam tibi tuisque successoribus exhibeant, nec occasione privilegii ab apostolica sede percepti eam subtrahant. Qui nimirum nec non et omnes alii clerici tui episcopatus possessiones ecclesiarum ad tuum jus pertinentium sine tua tuorumque successorum conscientia et consensu quomodolibet alienandi omnem sibi per hujus nostri decreti paginam facultatem noverint perpetuis temporibus amputatam. Sic tamen ut vos si hoc manifesta et evidens utilitas et necessitas illarum ecclesiarum exegerit assensum vestrum non debeatis ex malitia et pravitate aliqua denegare. Decernimus ergo ut nulli omnino hominum liceat commissam tibi Ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona, etc.Ego Astaldus presb. cardinalis Sanctae Priscae Ego Anastasius catholicae Ecclesiae episcopus subscr. Ego GG. presbyter cardinalis tit. Calixti subscripsi. subscripsi. Ego Oddo diac. cardinalis Sancti Georgii ad Velum Aureum subscripsi. Datum Laterani per manum Rolandi, sanctae Romanae Ecclesiae presbyteri cardinalis et cancellarii VII Kalendas Martii, indictione II, Incarnationis Dominicae anno 1153, pontificatus vero domni Anastasii IV papae, anno primo. Pendente filis sericis bulla plumbea.
XLVIII.  Ad episcopum Tolonensem.--In gratiam monachorum S. Victoris quibus ille infensum se praebebat.   (Laterani, Mart. 1.) [MARTEN.,  Ampl. Collect.,  I, 826].
Author: Anastasius IV

ANASTASIUS episcopus, servus servorum Dei, venerabili fratri W. Tolonensi episcopo, salutem et apostolicam benedictionem.

Si aliquis in te charitatis igniculus remansisset, et monasticae professionis Regulam non esses oblitus, fratres tuos monachos Massilienses diligeres, et nullam ipsis studeres injuriam irrogare. Ecce sicut ex ipsorum narratione didicimus, decimas ecclesiae S. Joannis de Petrafoci eis contra justitiam aufers, atque etiam super ecclesiam Sancti Pontii de Colubreira injuriam eis non modicam non vereris inferre, cum liberam habeant sepulturam in eorum ecclesiis, qui se deliberant sepeliri, ausu temerario contradicis. Quia ergo a fraternae charitatis unione declinare videris; quoniam illos persequi non desistis, quos debes ab aliis pro posse defendere; per apostolica tibi scripta mandamus, quatenus, si verum est, quod praedicti fratres nostris auribus suggesserunt, de caetero praedictis fratribus in memoratis ecclesiis non praesumatis aliquam injuriam, vel aliquam molestiam irrogare, seu illos qui sepulturam apud eos elegerunt, quomodolibet prohibere. Alioquin scire te volumus, quod nos pro eorum defensione, tanquam pro illis qui ad jus beati Petri proprie spectare noscuntur, contra illos qui eos praesumpserint infestare, murum nos tutissimum opponemus. Datum Laterani, Kal. Martii.
L.  Privilegium ad fratres Cluniacenses de ecclesia, de Rocaboviscurti super controversia quae erat inter eos et clericos.   (Laterani, Mart. 4.) [  Bullar. Cluniac.,  64.]
Author: Anastasius IV

ANASTASIUS episcopus, servus servorum Dei, dilectis filiis monachis Cluniacensibus in ecclesia de Rocaboviscurti commorantibus, salutem et apostolicam benedictionem.

Controversiam, quae inter vos et clericos ecclesiae, in qua constituti estis, super jure proprietatis ipsius ecclesiae agitatur, venerabilibus fratribus nostris G . . . Lemovicensi et B . . . Sanctonensi episcopis audiendam terminandamque commisimus. Ideoque per praesentia vobis scripta mandamus, quatenus cum ab eis propter hoc fueritis evocati, occasione seposita eorum praesentiam adeatis, et quod exinde inter vos judicaverint, suscipiatis irrefragabiliter et servetis. Datum Laterani, IV Nonas Martii.
LI.  Privilegium pro ecclesia Astens.   (Laterani, Mart. 5.) [UGHELLI,  Italia sacra,  IV, 365.]
Author: Anastasius IV

Bulla haec verbatim privilegium repraesentat ab Eugenio III Anselmo episcopo Astensi concessum, nisi quod in hac adduntur plebs de Hante, hospitale Cerveliae, Mons Acutus cum arenariis et pertinentiis suis; medietas S. Stephani cum suis pertinentiis; ecclesia de Corticellis, castrum Blasae, castrum S. Victoriae cum ecclesiis et omnibus pertinentiis. Subscriptiones vero sunt ejusmodi. Ego Anastasius catholicae Ecclesiae episcopus. Ego Oddo diac. card. S. Georgii ad Velum Aureum subsc. Ego Guido diac. card. S. Mariae in Porticu subsc. Ego Oddo diac. card. S. Nicolai in Carcere Tulliano subsc. Ego W. presb. card. tit. S. Callixti subsc. Ego Guido presb. card. S. Chrysogoni subsc. Ego Ubaldus presb. card. tit. S. Praxedis subsc. Ego Manfredus presb. card. S. Sabinae subsc. Ego Aribertus presb. card. S. Anastasiae subsc. Ego Joannes presb. card. SS. Joannis, et Pauli tit. Pammachii subsc.

Datum Laterani per manum Rolandi, S. R. E. presb. card. et cancellarii, III Non. Martii indict. II, Incarnationis Dominicae anno 1154, pontif. vero D. Anastasii IV papae, anno I.
LII.  Ad Nonantulanos monachos.--ut mortuo Alberto novum abbatem eligant.   (Laterani, Mart. 8.) [TIRABOSCHI,  Storia di Nonantola,  II, 265.]
Author: Anastasius IV

ANASTASIUS episcopus, servus servorum Dei, dilectis filiis A. priori et universo conventui Nonantulani monasterii, salutem et apostolicam benedictionem.

Super contritione ac destitutione monasterii vestri paterno vobis affectu compatimur, et de ipsius revelatione pro nostri officii debito, in quantum cum Deo possumus, diligentem curam, et attentam sollicitudinem gerimus. Quod autem post decessum bonae memoriae A. abbatis vestri de substituendo vobis pastore, sicut per litteras vestras et fratrem R. quem ad nostram praesentiam destinastis cognovimus, sollicite cogitastis, et in personam convenire vultis, gratum nobis est, et studium vestrum in Domino collaudamus. Caeterum quia de persona ipsa quam eligere vultis, notitiam quam oportet non habemus, et fratres nostri, qui eam amplius noverant, in eam minime consentire suadebant; praedictus quoque Fr. R. ad tantum negotium persequendum sufficere minime poterat, postulationem vestram in praesentiarum admittere nec potuimus nec debuimus. Quocirca per praesentia vobis scripta mandamus quatenus in personam litteratam, honestam et tanti monasterii regimini idoneam conveniatis, et per W. de melioribus personis monasterii vestri super eadem persona concordem et unanimem electionem vestram nobis significare curetis. Quibus etiam auctoritatem et potestatem, si vos forte supradicto in conventu non poteritis, eligendi vel a nobis suscipiendi personam, quae vobis prodesse et praeesse possit, et a nobis in abbatis officio confirmatam et benedictam ad vos referendi conferatis. Datum Laterani, VIII, Id. Martii.
LIV.  Donationem monasterii S. Petri de Landelina, ordinis S. Benedicti, Nucerinae dioecesis, a comitibus Monaldo, Bucci filio, Rodulfoque Lamberti et comite Gentile, Alberici filio, priori et canonicis cathedralis ecclesiae Fulginensis liberalissime factam, confirmat.   (Vide UGHELLI,  Italia Sacra,  I, 695.) 
         LV.  Ecclesiae Fulginatensis bona confirmat  .  (Laterani, Mart. 17.) [UGHELLI,  ibid.  --Subscriptiones hae sunt:]
Author: Anastasius IV

Datum Laterani, per manum Rolandi, S. R. E. presb. card. cancellarii XVI Kal. Aprilis, ind. II, Incarn. Dominicae an. 1153, pontif. vero d. Anastasii, anno I. Ego Anastasius catholicae Ecclesiae episcopus. Ego G. G. presb. card. tit. S. Calixti. Ego Guido presb. card. tit. S. Chrysogoni. Ego Ubaldus presb. card. tit. S. . . . Ego Manfredus presb. card. tit. S. Sabinae. Ego Bernardus presb. card. tit. S. Clementis. Ego Aribertus presb. card. tit. S. Crucis in Hierus. Ego Oddus diac. card. S. Georgii ad Velum Aureum. Ego Rodulphus diaconus card. tit. S. Luciae in Septisol. Ego Georgius S. Angeli. Ego Guido diac. card. S. Mariae in Porticu. Ego Oddo diaconus card. S. Nicolai in Carcere Tull. Ego Hicmarus Tusculanus episc. Ego Ugo Ostiensis episc.
LVI.  Ecclesiae S. Mariae Lunensis patrocinium suscipit ejusque bona ac jura confirmat, petente Gotifredo episcopo.   (Laterani, Mart. 18.) [UGHELLI,  Italia Sacra,  I, 846, ubi revocatur lector ad privilegium ab Eugenio III eidem Gotifredo, iisdem pene verbis, concessum. Vide  Patrologiae  t. CLXXX, in Eugenio III, sub num. 325.]
Author: Anastasius IV

Datum Laterani per manum Rolandi, S. R. E. presb. card. et cancellarii XV Kal. Aprilis, ind . . . . Incarn. Dom. anno 1153, pontificatus vero domni Anastasii IV papae, anno I.

Subscriptiones sunt sequentes: Ego Anastasius catholicae Ecclesiae episcopus. Ego Hicmarus Tusculanus episcopus. Ego Odo diaconus card. S. Georgii ad Velum Aureum. Ego Rodulphus diaconus card. S. Luciae in Septisolio. Ego Gregorius diac. card. S. Angeli. Ego Guido diac. card. S. Mariae in Porticu. Ego GG. presb. card. tit. S. Calixti. Ego FF. Ubaldus presb. card. S. Praxedis. Ego Manfredus presb. card. tit. S. Savinae. Ego Aribertus presb. card. tit. S. Anastasiae. Ego Bernardus presb. card. tit. S. Clementis. Ego Henricus presb. cardinalis tit. SS. Nerei et Achillei.
LIX.  Ecclesiarum Carcassonensium disciplinam regularem et possessiones confirmat.   (Laterani, April. 5.) [BOUGES,  Histoire de Carcassonne,  528.]
Author: Anastasius IV

ANASTASIUS episcopus, servus servorum Dei, venerabili fratri PONTIO Carcassonensi episcopo, ejusque successoribus canonice instituendis, in perpetuam memoriam.

Justitiae ac rationis ordo suadet ut qui a successoribus sua desiderat instituta et mandata servari, decessoris sui constituta et mandata custodiat, et sua stabilitate corroboret et confirmet. Eapropter justis regularium ecclesiae tuae canonicorum postulationibus gratum accommodantes assensum ad exemplar praedecessoris nostri felicis memoriae Urbani papae, institutionem regularis ordinis, quam praedecessor tuus bonae recordationis Petrus episcopus, apud matricem Ecclesiam Sancti Nazarii et apud ecclesias Sanctae Mariae seu B. Stephani, Domino auctore, disposuisse dignoscitur, auctoritate sedis apostolicae confirmamus, et ratam perpetuis temporibus manere sancimus. Statuentes ut quascunque possessiones, quaecunque bona praedictae ecclesiae, in praesentia, tum juste et canonice possident, aut in futurum concessione pontificum, largigitione regum vel principum, oblatione fidelium, seu aliis justis modis, Domino propitio, poterunt adipisci, firma eisdem ecclesiis et illibata permaneant, clericorum et ibi Domino sub regularis vitae observantia servientium, usibus omnimodis profutura. Prohibemus autem ut nec tibi, nec successoribus tuis, nec alicui ecclesiasticae aut saeculari personae fas sit canonicas ipsas evertere, vel institutum illic regularis vitae ordinem removere, salva sedis apostolicae auctoritate. Si qua igitur, etc. SANCTUS PETRUS. SANCTUS PAULUS. ANASTASIUS PAPA IV. Ego Anastasius catholicae Ecclesiae episcopus. Ego Hicmarus Tusculanus episcopus. Ego Hugo Ostiensis episcopus. Ego Odo diaconus card. S. Georgii ad Velum Aureum. Ego Guido diac. card. S. Mariae in Porticu. Ego Gregorius presbyter card. tit. Laboch. Ego Octavianus presbyter card. tit. S. Ceciliae. Ego Joannes presb. card. S. Joannis et S. Lamachii Datum Lat. per manum Rollandi, S. Romanae Ecclesiae presbyteri card. cancell. Non. April., indictione II, Incarnationis Dominicae anno 1154, pontificatus vero domni Anastasii papae IV, anno 1.
LXI.  Archiepiscopo Bracarensi praecipit ut J[oanni] archiepiscopo Toletano intra dies  XXX  debitam primati obedientiam exhibeat.   (Laterani, April. 8.) [MANSI,  Concil.,  XXI, 782.)
Author: Anastasius IV

Quanti criminis habeatur apostolicae sedis contemptus, ex propheticis verbis ostenditur, ubi scriptum est: Peccatum ariolandi est repugnare, et quasi scelus idololatriae nolle acquiescere . Item beatus Gregorius de inobedientibus et apostolicae sedis mandatis dura cervice resistentibus ait: Suae ruinae debet dolore prosterni quisquis apostolicis noluerit obedire mandatis; nec locum inter sacerdotes habeat; sed exsors a sancto ministerio fiat. Quam frequenter et quam districte a praedecessore nostro sanctae memoriae papa Eugenio fueris monitus, ut Toletano archiepiscopo tanquam primati tuo debitam reverentiam et obedientiam exhiberes, et qualiter ei obedieris, unde etiam priusquam mandatis ipsius obtemperares pro tua inobedientia et cervicositate secundo suspensionis sententiam incurristi, a tua memoria non debuit excidisse. Sed sicut venerabilis fratris nostri I . . . . . . nunc Toletani archiepiscopi conquestione accepimus, postquam de obitu ejusdem praedecessoris nostri certus fuisti, obedientiam quam R. praedecessori ejusdem archiepiscopi exhibuerat, sibi deferre nullatenus voluisti, non attendens quod unius morte apostolicae Petrae soliditas nec frangitur, nec mutatur. Quocirca per praesentia tibi scripta mandamus atque praecipimus, quatenus ad praedictum fratrem nostrum I . . . . . . . Toletanum archiepiscopum seposita excusatione accedas, et tanquam primati obedientiam debitam sibi exhibeas. Quod si infra triginta dies post harum acceptionem adimplere neglexeris, extunc a pontificali officio te noveris esse suspensum.

Datum Later. VI Idus Aprilis.

Notes: (I Reg. XV)